text: Vejle sender superligahold ud af pokalen
  29 oktober 2013 kl. 21.03
  FC Vestsjælland blev slået 2-1 i Vejle, der er klar til kvartfinalen. Også Hobro er blandt de sidste otte.
  De overraskende stærke superligaoprykkere FC Vestsjælland har ikke samme succes i pokalturneringen.
  Tirsdag aften måtte træner Ove Pedersens mandskab tage afsked med turneringen, da holdet tabte 1-2 på udebane til Vejle, der spiller i den næstbedste række.
  Vejle havde ellers bænket profiler som Christian Sivebæk og Nicolai Agger, men holdet formåede alligevel at spille sig videre til kvartfinalen foran eget publikum.
  Østjyderne bragte sig foran lige før pausen, da midtbaneslideren Kristian Gaarde sparkede bolden fladt i nettet fra kanten af feltet.
  Midtvejs i anden halvleg blev det så 2-0, da Kaimar Saag blev nedlagt i feltet, og Vejle fik et straffespark, som Rasmus Hansen udnyttede.
  Der blev spænding til sidst, efter at hovedstødsstærke Dennis Sørensen headede en reducering ind, men nærmere kom Slagelse-mandskabet ikke.
  - Der er ikke stor forskel på Superligaen og 1. division, og vi vidste godt, at hvis ikke vi gjorde vores ting ordentligt, så kunne vi ryge ud, og det var det, der skete i dag, siger FC Vestsjællands træner Ove Pedersen til TV3 Sport 1.
  Også det suveræne tophold fra den næstbedste række, Hobro, er nu blandt de sidste otte hold i pokalturneringen.
  Hobro måtte dog ud i forlænget spilletid for at slå Fredericia med 1-0. Kasper Fisker stod for den afgørende scoring i kampens 117. minut.
  
  Fredericia røg ud i Hobro
  Også det suveræne tophold fra den næstbedste række, Hobro, er nu blandt de sidste otte hold i pokalturneringen.
  Hobro måtte dog ud i forlænget spilletid for at slå Fredericia med 1-0. Kasper Fisker stod for den afgørende scoring i kampens 117. minut.
  